《台城路·登天封寺浮图绝顶》
清代·姚燮

相轮七转盘梯上，奇观千里来逼。似水疑云，非天即海，一色缭青萦白。

城岚四接。认万瓦烟浮，六门潮抑。落照微茫，数鸿如墨点遥夕。

心悬若与俱堕，问红灰劫换，谁画金碧。花架鹰稀，萝巢鸽怖，藓字残碑都蚀。

锒铛响寂。剩羊角风高，送钟迎叶。仙梦今宵，五星和露摘。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。